મારા જીવનનો એ બહુ ખરાબ સમય હતો. કલાકોના કલાકો પસાર થઈ ગયા! ગુંગળાઈ જવાય એવી ગરમીમાં બપોરથી છેક મોડી સાંજ સુધી હું બેઠો રહ્યો. પંદર વર્ષ પહેલા હું આ બંદરે ઉતર્યો હતો એ દૃશ્યને હું મનોમન યાદ કરી રહ્યો! એ સમયે હું એક યુવાન હતો, વિશ્વને પાઠ ભણાવવાના કાર્યમાં પોતાની ભૂમિકા ભજવવાનો ભાર લઈને નીકળેલો એક ઉત્સાહી યુવાન! અને આજે ફરી એક વખત, એ જ કિનારે હું એક નવી લડાઈ લડવા જઈ રહ્યો હતો! એક અદીઠ શત્રુ સામે લડવા માટે! અને આ વખતે મારું સ્વાગત કરવા માટે કોઈ બ્યૂગલ કે ઢોલ વાગતાં ન હતાં!